Document ID: 32000D0112

ΑΠΟΦΑΣΗ ΤΗΣ ΕΠΙΤΡΟΠΗΣ
της 14ης Ιανουαρίου 2000
για τις λεπτομέρειες κατανομής, μεταξύ τραπεζών αντιγόνων, των αποθεμάτων εμβολίων που έχουν προβλεφθεί στο πλαίσιο της κοινοτικής δράσης για αποθέματα εμβολίων κατά του αφθώδους πυρετού και περί τροποποιήσεως των αποφάσεων 93/590/ΕΚ και 97/348/ΕΚ της Επιτροπής
[κοινοποιηθείσα υπό τον αριθμό Ε(2000) 1]
(Κείμενο που παρουσιάζει ενδιαφέρον για τον ΕΟΧ)
(2000/112/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/666/ΕΟΚ του Συμβουλίου, της 11ης Δεκεμβρίου 1991, για τη δημιουργία κοινοτικών αποθεμάτων εμβολίων κατά του αφθώδους πυρετού(1), όπως τροποποιήθηκε τελευταία από την απόφαση 1999/762/ΕΚ του Συμβουλίου(2), και ιδίως το άρθρο 7,
Εκτιμώντας τα ακόλουθα:
(1) σύμφωνα με το άρθρο 7 της απόφασης 91/666/ΕΟΚ του Συμβουλίου, η Επιτροπή θεσπίζει λεπτομερείς ρυθμίσεις ιδίως ως προς την κατανομή αποθεμάτων αντιγόνων μεταξύ τραπεζών αντιγόνων·
(2) το άρθρο 3 της απόφασης 93/590/ΕΚ της Επιτροπής, της 5ης Νοεμβρίου 1993, για την αγορά από την Κοινότητα αντιγόνων αφθώδους πυρετού στα πλαίσια της κοινοτικής δράσης που αφορά αποθέματα αντιαφθώδους εμβολίου(3), όπως τροποποιήθηκε τελευταία από την απόφαση 95/471/ΕΚ(4), προβλέπει την αποθήκευση των αντιγόνων σε τρεις συγκεκριμένες τοποθεσίες·
(3) η απόφαση 97/348/ΕΚ της Επιτροπής, της 23ης Μαΐου 1997, για την αγορά, από την Κοινότητα, αντιγόνων αφθώδους πυρετού και για την παρασκευή, παραγωγή, συσκευασία και διανομή εμβολίων κατά του αφθώδους πυρετού(5), αναλύει την κατανομή προσφάτως αγορασθέντων αντιγόνων μεταξύ ορισθεισών τραπεζών αντιγόνων·
(4) με την απόφαση 2000/111/ΕΚ(6), η Επιτροπή καθόρισε την Merial S.A.S., Pirbright, Ηνωμένο Βασίλειο ως τρίτη τράπεζα αντιγόνων και θέσπισε διατάξεις για τη μεταφορά των αντιγόνων από τράπεζα από την οποία είχε αφαιρεθεί ο σχετικός χαρακτηρισμός·
(5) όσον αφορά τις ποσότητες και τα είδη των αντιγόνων που είναι αποθηκευμένα σε ορισθείσες τράπεζες αντιγόνων, πρέπει να ληφθεί υπόψη η νέα κατάσταση και, για λόγους σαφήνειας, οι ανωτέρω ποσότητες και είδη αντιγόνων θα πρέπει να απαριθμούνται για κάθε ορισθείσα τράπεζα αντιγόνων αντανακλώντας τη νέα κατάσταση·
(6) δεν ανταποκρίνονται πλέον στη νέα κατάσταση και θα πρέπει να καταργηθούν οι διατάξεις του άρθρου 3 της απόφασης 93/590/ΕΚ και του άρθρου 5 της απόφασης 97/348/ΕΚ·
(7) τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι ποσότητες και τα είδη αντιγόνων που είναι αποθηκευμένα στο πλαίσιο των κοινοτικών αποθεμάτων αντιγόνων αφθώδους πυρετού κατανέμονται μεταξύ των ορισθεισών τραπεζών αντιγόνων σύμφωνα με τις διατάξεις του παραρτήματος.
Άρθρο 2
1. Καταργείται το άρθρο 3 της απόφασης 93/590/ΕΚ της Επιτροπής.
2. Καταργείται το άρθρο 5 της απόφασης 97/348/ΕΚ της Επιτροπής.
Άρθρο 3
Η παρούσα απόφαση εφαρμόζεται από 1ης Φεβρουαρίου 2000.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 14 Ιανουαρίου 2000.

Labels: 7
18
6
0